એક વખત સ્કૂલ તરફથી ઘંટેશ્વર મહાદેવનાં દર્શને જવાનું નક્કી થયું. ત્રીસ કિલોમીટર છેટે પહાડ પર બહુ પુરાતન મંદિર હતું. પહાડની શીલાઓ વચ્ચેથી ધોધ પડતો હતો. પાર્વતીને વશ કરવા શિવજીએ ચમત્કારિક રીતે આ પર્વતમાળાની રચના કરી હતી એવી લોકવાયકા હતી. વિદ્યાર્થી, વિદ્યાર્થિનીઓ પાસેથી ફાળો એકત્રિત કરી બસ બાંધવામાં આવી. બધાએ ઘેરથી નાસ્તો લાવવાનો અને બપોરે બધાએ ગોળાકારે બેસી પોતાની વાનગી બીજાને પીરસીને સમૂહભોજન કરવાનું હતું. સાંજ સુધી ત્યાં રોકાવાનું હતું. સાંજ સુધી બહુ મજા કરી. અંતાક્ષરી, પક્કડદાવ અને લંગડીદાવ જેવી રમતો રમ્યા. રંજન પેન્ટ-શર્ટમાં તો આવી હતી પણ આ વખતે તેણે મોર્ડન હોવાની ખાતરી કરાવવા એક વિવાદાસ્પદ પગલું ભર્યું હતું. તેણે પોતાના માથાના વાળ કપાવીને બોયકટ કરાવી લીધા હતા !